b'\n_START_ARTICLE_\nNordnorsk Opera og Symfoniorkester\n_START_PARAGRAPH_\nNordnorsk Opera og Symfoniorkester (Arctic Philharmonic) er en orkesterinstitusjon med fast base i Bod\xc3\xb8 og Troms\xc3\xb8, som skal dekke hele den nordnorske landsdelen. Nordnorsk Opera og Symfoniorkester AS ble stiftet 18. juni 2009, og er en av  Nord-Norges st\xc3\xb8rste kulturinstitusjoner. Eiere er Troms\xc3\xb8 og Bod\xc3\xb8 kommuner, som eier 50 prosent hver, mens Nordland, Troms og Finnmark fylkeskommuner er tilskuddspartnere gjennom den nordnorske kulturavtalen _NEWLINE_Nordnorsk Opera og Symfoniorkester veksler mellom ulike ensembleformater p\xc3\xa5 fast basis - fra mindre kammergrupper via sinfonietta og kammerorkester til fullt symfoniorkester. Orkesterinstitusjonen samarbeider med landsdelens \xc3\xb8vrige kunst- og kulturliv, og har en samarbeidsavtale med Forsvarets Musikkorps Nord-Norge og Landsdelsmusikerne i Nord-Norge. Den lokale forankringen i landsdelen er viktig, samtidig som man ser utover landegrensene. F\xc3\xb8rstedirigent for symfoniorkesteret er Christian Lindberg. Kunstnerisk leder for kammerorkesteret \xc2\xa0er Henning Kraggerud. Kunstnerisk leder for sinfoniettaen er \xc3\x98yvind Bjor\xc3\xa5.\xc2\xa0_NEWLINE_Tor L\xc3\xa6greid er selskapets direkt\xc3\xb8r og Tor Arne Viksj\xc3\xb8 er styreleder. Hans Kongelige H\xc3\xb8yhet Kronprins Haakon er Nordnorsk Opera og Symfoniorkesters h\xc3\xb8ye beskytter.\n_START_SECTION_\nCD-utgivelser\n_START_PARAGRAPH_\nOrkesterinstitusjonen har flere innspillinger p\xc3\xa5 BIS Records, Naxos og Simax. I tillegg til egne innspillingsprosjekter medvirker de p\xc3\xa5 innspillinger med artister som blant andre Kari Bremnes, Terje Nilsen, Unni Wilhelmsen, Hekla St\xc3\xa5lstrenga, Gl\xc3\xb8d, Anneli Drecker og danseforestillingen Mannen som stoppet Hurtigruta. Sammen med Peter Herresthal og \xc3\x98yvind Bjor\xc3\xa5 ble de nominert til Spellemannprisen 2017 i klassen samtid for utgivelsen Eivind Buene \xe2\x80\x93 Violin Conserto I Miniatures.'